
BIROUL PERMANENT

AL

CAMEREI DEPUTAŢILOR

În conformitate cu prevederile Regulamentului Camerei Deputaţilor, republicat, cu modificările și completările ulterioare, vă înaintăm, alăturat, Raportul comun asupra proiectului de Lege pentru completarea art.30 din Legea viei și vinului în sistemul organizării comune a pieței vitivinicole nr.164/2015, transmis spre dezbatere, în fond, Comisiei pentru industrii și servicii și Comisiei pentru agricultură, silvicultură, industrie alimentară și servicii specifice  cu adresa nr.PLx. 545 din 7 decembrie 2017 şi înregistrat cu nr.4c-3/595, respectiv nr.4c-4/649 din 7 decembrie 2017. 
În raport de obiectul şi conţinutul său, proiectul de lege face parte din categoria legilor ordinare.

              PREŞEDINTE,                                                          PREŞEDINTE,
           Iulian IANCU                                    Alexandru STĂNESCU

RAPORT COMUN
asupra proiectului de Lege pentru completarea art. 30 din Legea viei și vinului în sistemul organizării comune a pieței 
vitivinicole nr. 164/2015
 (PLx.545/2017)
 
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru industrii și servicii și Comisia pentru agricultură, silvicultură, industrie alimentară şi servicii specifice au fost sesizate spre dezbatere, în fond, cu proiectul de lege pentru completarea art.30 din Legea viei și vinului în sistemul organizării comune a pieței vitivinicole nr.164/2015, transmis cu adresa nr.PLx. 545 din 7 decembrie 2017 şi înregistrat la Comisia pentru industrii și servicii cu nr.4c-3/595 din 7 decembrie 2017, iar la Comisia pentru pentru agricultură, silvicultură, industrie alimentară şi servicii specifice  cu  nr.4c-4/649 din 8 decembrie 2017.

Consiliul Legislativ, cu avizul nr.517/05.07.2017, avizează favorabil propunerea legislativă cu observații și propuneri.


Guvernul, prin punctul de vedere nr.1610/DPSG/16.10.2017, nu susține adoptarea inițiativei legislative.

Senatul în calitate de primă Cameră sesizată a adoptat proiectul de lege, în ședința din 4 octombrie 2017, în condițiile articolului 75 alineatul (2) teza a III-a din Constituția României, republicată. 

Comisia pentru buget, finanțe și bănci, cu avizul nr.4c-2/1265 din 13 februarie 2018, a avizat negativ proiectul de lege. 
Proiectul de lege are ca obiect de reglementare completarea art.30 din Legea viei și vinului în sistemul organizării comune a pieței vitivinicole nr.164/2015, cu modificările ulterioare, cu un nou alineat, alin.(11), în sensul eliminării taxei anuale de certificare și autorizare a plantațiilor viticole și a vinului soi varietal pentru persoanele fizice și operatorii economici care produc struguri de vin soi varietal și vin soi varietal.
Potrivit prevederilor art.61 şi art.63 din Regulamentul Camerei Deputaţilor, republicat, cu modificările și completările ulterioare, membrii Comisiei pentru industrii și servicii au  dezbătut proiectul de lege în şedinţa din 13 februarie 2018, iar cei ai Comisiei pentru agricultură, silvicultură, industrie alimentară şi servicii specifice au examinat proiectul de lege în şedinţa din 27 februarie 2018.
Din totalul de 19 de membri ai Comisiei pentru industrii și servicii au fost prezenţi la dezbatere 16 deputaţi.
Din totalul de 24 membri ai Comisiei pentru agricultură, silvicultură, industrie alimentară şi servicii specifice au fost prezenţi la dezbatere 22 deputaţi.
În conformitate cu prevederile art.55 din Regulamentul Camerei Deputaţilor, republicat, cu modificările și completările ulterioare, la dezbateri au participat ca invitaţi: domnul Dumitru Daniel Botănoiu, secretar de stat Ministerul Agriculturii și Dezvoltării Rurale şi domnul Emil Dumitru ca reprezentant al Oficiului Național al Viei și Produselor Vitivinicole.
În urma examinării proiectului de lege şi a opiniilor examinate, membrii celor două comisii au hotărât, în unanimitate de voturi, să propună plenului Camerei Deputaților respingerea  proiectului de Lege pentru completarea art.30 din Legea viei și vinului în sistemul organizării comune a pieței vitivinicole nr.164/2015, din următorul considerent: certificarea plantațiilor de viță de  vie și a vinurilor varietale este conformă cu legislația europeană, plata taxei pentru certificarea plantațiilor, suportată de către cultivatorii români, asigură realizarea unei evidențe mai clare a suprafețelor cultivate și a unei calități sporite, costurile pentru certificarea vinurilor varietale sunt suportate de societățile comerciale, companii de vinuri din România, iar acordarea facilităților propuse presupune o măsură de natura ajutorului de stat care nu este conformă cu prevederile Ordonanței Guvernului nr.14/2010 privind măsuri financiare pentru reglementatrea ajutoarelor de stat acordate producătorilor agricoli.
În raport de obiectul și conținutul său proiectul de lege face parte din categoria legilor ordinare.
Conform prevederilor art.76 alin.(2) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră Decizională.
	PREŞEDINTE,

Iulian IANCU                                           
	PREŞEDINTE,

Alexandru STĂNESCU


	SECRETAR,

Roxana MÎNZATU
	SECRETAR,

Dan CIOCAN


Consilier parlamentar,                                                                                   Consilier parlamentar,

               Isabela Patricia Robe                                                                              dr. Gabriela Amalia Ciurea

